A Bizottság 2541/2001/EK rendelete
(2001. december 21.)
a tartósított gombákra vonatkozó vámkontingensek megnyitásáról és kezeléséről szóló 2125/95/EK rendelet módosításáról és a feldolgozottgyümölcs- és -zöldségtermékekre alkalmazandó behozatali engedélyek rendszerének alkalmazására vonatkozó részletes szabályok megállapításáról szóló 1921/95/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,.
tekintettel a legutóbb a 1239/2001/EK [1] rendelettel módosított, a feldolgozottgyümölcs- és -zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre [2] és különösen annak 11. cikke (2) bekezdésére és 15. cikke (1) bekezdésére,
mivel:
(1) A legutóbb a 308/2001/EK rendelettel [3] módosított 1921/95/EK bizottsági rendelet [4] létrehozta a feldolgozottgyümölcs- és -zöldségtermékek behozataliengedély-rendszere alkalmazására vonatkozó részletes szabályokat, és megállapította az e rendszer alá tartozó termékek listáját. A rendszer célja az, hogy lehetővé tegye a Bizottság számára a kérdéses termékek importjának folyamatos nyomon követését, annak érdekében, hogy ezzel megkönnyítse a megfelelő intézkedések elfogadását a közösségi piac zavarának vagy a zavar kockázatának esetén. Ez a cél elérhető oly módon, ami legkevésbé korlátozza az importőröket, a legutóbb a 993/2001/EK rendelettel [5] módosított, a Közösségi Vámkódex létrehozásáról szóló, 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [6] 308d. cikke szerinti felügyeletet elvégezve. Az 1921/95/EK rendelet ezért hatályát veszti.
(2) A legutóbb a 2858/2000/EK [7] rendelettel módosított, a tartósított gombára vonatkozó vámkontingensek megnyitásáról és kezeléséről szóló, 1995. szeptember 6-i 2125/95/EK bizottsági rendelet [8] hivatkozik a 1921/95/EK rendelet számos előírására. Ezeket a hivatkozásokat - a meghatározandó különleges rendelkezésekre tekintettel - a legutóbb a 2299/2001/EK rendelettel [9] módosított, a mezőgazdasági termékekre vonatkozó behozatali és kiviteli engedélyek és előzetes rögzítési bizonyítványok rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendeletre [10] való hivatkozással kell helyettesíteni.
(3) Az e rendeletben előírt intézkedések összhangban vannak a Feldolgozottgyümölcs- és Feldolgotottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
A 2125/95/EK rendelet a következőképpen módosul:
1. A 3. cikk helyébe a következő rendelkezés lép:
"3. cikk
(1) Az 1291/2000/EK bizottsági rendeletet [11] az e rendelet által bevezetett rendszer esetében kell alkalmazni, tekintettel a rendelet különleges előírásaira.
(2) A behozatali engedélyek az 1291/2000/EK rendelet 23. cikkének (2) bekezdése értelmében a kibocsátási napjuktól számított kilenc hónapig érvényesek, de nem érvényesek az adott év december 31-ét követően.
(3) Az 1291/2000/EK rendelet 15. cikke (2) bekezdésében említett biztosíték összege nettó tonnánként 24 euró.
(4) A származási országot mind az engedélykérelem, mind a behozatali engedély 8. rovatába be kell írni és az "igen" szót kereszttel be kell jelölni. A behozatali engedély csak a jelzett országból származó importra érvényes."
2. A 4. cikk (4) bekezdése helyébe a következő szöveg lép:
"(4) Az 1291/2000/EK rendelet 9. cikke ellenére a behozatali engedélyekből származó jogok nem átruházhatók."
3. A 6. cikk (1) bekezdése helyébe a következő szöveg lép:
"(1) A tagállamok a következők szerint értesítik a Bizottságot a benyújtott behozataliengedély-kérelmekben szereplő mennyiségekről:
- a hétfőn és kedden beadott kérelmek esetében minden szerdán,
- a szerdán és csütörtökön beadott kérelmek esetében minden pénteken,
- az előző hét péntekén beadott kérelmek esetében minden hétfőn.
Ezeket a bejelentéseket a Kombinált Nómenklatúra szerint termékekre kell lebontani, és külön számokkal kell megadni a 4. cikk (1) bekezdése a) és b) pontja szerinti mennyiségekre alkalmazva."
4. A 9. cikk helyébe a következő rendelkezés lép:
"9. cikk
(1) Az 1291/2000/EK rendelet 35. cikke (6) bekezdését kell alkalmazni.
(2) Az 1291/2000/EK rendelet 8. cikke (4) bekezdésében említett tűréshatáron belül importált mennyiségek esetében a közös vámtarifa (KVT) által előírt importvámot teljes egészében ki kell vetni."
2. cikk
(1) Az 1921/95/EK rendelet hatályát veszti.
(2) Az érintett felek kérésére az 1921/95/EK rendelet alapján kibocsátott behozatali engedélyeket az e rendelet hatálybalépésekor a még fel nem használt mennyiségek tekintetében vissza kell vonni. Ezekben az esetekben a biztosíték összegét el kell engedni.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. december 21-én.